b"\n_START_ARTICLE_\nManfred Mann (musiker)\n_START_SECTION_\nHistorie\n_START_PARAGRAPH_\nMann startet sitt f\xc3\xb8rste band, The Vikings, i 1959. Dette bandet regnes som S\xc3\xb8r-Afrikas f\xc3\xb8rste rock 'n' rollband. Bandet ga ut to album og ble oppl\xc3\xb8st i 1961 da Manfred Mann, som var en sterk og aktiv motstander av apartheid, flyttet til Storbritannia. _NEWLINE_I 1962 startet han blues-jazzbandet Mann Hugg Blues Brothers sammen med keyboardisten og trommeslageren Mike Hugg. Bandet fikk i 1963 platekontrakt med EMI p\xc3\xa5 deres underselskap HMV, og endret navnet p\xc3\xa5 bandet til Manfred Mann. _NEWLINE_Bandet Manfred Mann skiftet stil til radiovennlig popmusikk, og hadde en rekke hits fra 1964 til 1969, blant andre \xc2\xabDo Wah Diddy Diddy\xc2\xbb, \xc2\xabSha La La\xc2\xbb, \xc2\xabPretty Flamingo\xc2\xbb og \xc2\xabMighty Quinn\xc2\xbb. I 1969 ble bandet oppl\xc3\xb8st. Manfred Mann og Mike Hugg startet s\xc3\xa5 det eksperimentelle bandet Manfred Mann Chapter Three, som ga ut to album i 1969 og 1970 f\xc3\xb8r det ble oppl\xc3\xb8st._NEWLINE_Manfred Mann's Earth Band ble startet i 1971 som et mere rendyrket rockeband. Bandet hadde flere hits p\xc3\xa5 1970-tallet, blant andre \xc2\xabBlinded By the Light\xc2\xbb som ble skrevet av Bruce Springsteen, \xc2\xabRunner\xc2\xbb og \xc2\xabDavy's on the Road Again\xc2\xbb. Manfred Mann's Earth Band er fremdeles aktive. _NEWLINE_Manfred Mann har ogs\xc3\xa5 gitt ut album med soloprosjektet Manfred Mann's Plain Music."